
Min  far,  som  var  missionær  i Indien  i 50’erne,  fortalte  engang  om  en 
episode,  en  af  hans  missionærkollegaer  havde  været  ude  for.  Den 
unge  missionær  ville  fortælle  sine  hinduistiske  tilhørere  om  kristen- 
dommens fortræffeligheder  og  valgte  at  begynde  med  lignelsen  om 
den  fortabte  søn.  Han  fortalte  om  sønnen,  der  gik  i hundene  og  bag- 
efter vendte  hjem.  Om  faren,  der  blev  så  glad,  at  han  straks  holdt 
gilde.  Og  om  broren,  der  følte  sig  forbigået  og  blev  så  vred,  at  han 
ikke  ville  med  til  festen.  Til  sidst  spurgte  han  sine  tilhørere:  - Hvem 
synes  I var  den  værste  i den  historie?  Svaret  kom  prompte:  - Faren! 
- Hvorfor  lige  ham?  ville  den  forbløffede  missionær  gerne  vide.  - Jo, 
han  slog  en  ko  ihjel! 

Episoden  her  er  ikke  kun  det,  man  kalder  for  en  god  historie.  Den 
er  også  et  godt  eksempel  på,  hvordan  prædikener  fungerer  i mange 
situationer.  Prædikanten  har  en  bestemt  dagsorden,  som  hun  eller 
han  har  tilrettelagt  sin  prædiken  efter.  Men  det,  der  kommer  ud  af 
det  hos  tilhørerne,  er,  ligesom  i min  fars  historie,  ofte  noget  helt  an- 
det, end  prædikanten  har  forudset.  Umiddelbart  tænker  man,  at  en 
god  prædiken  bør  kunne  forstås  1 til  1 . Bliver  den  ikke  det,  er  det  en 
dårlig  prædiken.  Og  fejlen  ligger  hos  prædikanten.  Men  problemstil- 
lingen er  ikke  så  enkel  endda.  Erfaring  viser,  at  lige  meget  hvor  god 
prædikenen  er,  hører  menigheden  aldrig  en  prædiken,  der  er  identisk 
med  den,  præsten  holder.  Og  det  kunne  jo  tyde  på,  at  der  er  andet  og 
mere  på  spil  i prædikensituationen,  end  hvad  præsten  siger  fra  præ- 
dikestolen. 

Hvad  det  er,  det  er  emnet  for  en  ph.d. -afhandling  af  Marianne 
Gaarden,  som  sidste  efterår  udkom  i omskrevet  fonn  med  titlen: 
Prædikenen  som  det  tredje  rum. 

Bogen  tager  udgangspunkt  i et  omfattende  interviewmateriale  ud- 
arbejdet i forbindelse  med  5 gudstjenester,  der  blev  afholdt  i perio- 
den 2011  til  2014.  Efter  hver  gudstjeneste  blev  5 kirkegængere  bedt 
om  at  fortælle,  hvad  de  hver  især  oplevede  i gudstjenesten,  hvad  de 
hørte  i prædikenen  og  hvad  prædikenen  gjorde  ved  dem.  Tilsvarende 
blev  de  5 præster  interviewet  om  deres  prædikener.  Og  resultatet  var 
helt  anderledes,  end  man  ville  forvente,  hvis  man  forestiller  sig  præ- 
dikenen som  en  blot  og  bar  overførsel  af  meddelelser  fra  præst  til 
menighed.  - Med  Marianne  Gaardens  ord: 

Det  er  markant,  hvor  lidt  kirkegængerne  forstår  prædi- 
kenen i overensstemmelse  med  prædikantens  intention, 
men  samtidig  har  prædikantens  person  stor  indflydelse 
på  kirkegængerens  interaktion  med  prædikenen.  Forkyn- 
delsen af  evangeliet  er  alt  andet  end  person-uafhængig  - 
nærmere  tværtimod.  Prædikantens  rolle  er  som  en  sam- 
talepartner eller  teologisk  reflektor,  der  aktiverer  en  in- 
dre dialog  hos  tilhørerne.  Kirkegængernes  prædiken 
[altså  det,  kirkegængerne  får  ud  af  prædikenen]  er  såle- 
des baseret  på  en  implicit  dialog  aktiveret  af  prædikan- 
tens ord  (s.  119). 

For  de  fleste  tilhørere  betyder  det  altså  ikke  så  meget,  hvad  præsten 
siger  og  mener  i prædikenen.  Det  er  meget  vigtigere,  hvem  præsten 
er,  eller  hvilket  indtryk  hun  eller  han  gør  (er  det  her  et  menneske,  jeg 
har  tillid  til  og  så  videre.).  Figesom  det  er  helt  afgørende,  at  præsten 
er  i stand  til  at  sætte  tanker  i gang  hos  tilhørerne,  så  tilhørerne  får 
noget  at  tænke  videre  over  selv  (tanker,  som  ofte  går  i helt  andre 
retninger  end  præstens). 

En  prædiken  er  ikke  et  på  forhånd  fastlagt  budskab.  En  prædiken 
er  noget,  der  udvikler  sig  i det  fællesskab,  der  opstår  mellem  prædi- 
kant og  kirkegængere.  Den  ”emergerer”,  udvikler  sig,  dukker  op  - 
som  Marianne  Gaarden  udtrykker  det  (jf.  emer  go  på  latin,  emerge  på 
engelsk)  - og  erfares  som  et  nyt  "tredje  rum  [jf.  bogens  titel],  der  er 

mere  end  kirkegængernes  erfaringer  og  mere  end  prædikantens  egne 
ord”  (s.  134). 

Empirisk  set  ligger  ejerskabet  ikke  hos  tilhørerne,  og  det 
ligger  heller  ikke  hos  prædikanten  . . . Meningen  opstår 
...  i selve  situationen  i spændingsfeltet  mellem  prædi- 
kantens ord  i gudstjenesten  og  kirkegængernes  situerede 
[situationsbestemte]  erfaringer  . . . Det  er  en  begivenhed, 
der  sker,  et  rum,  der  opstår,  hvori  ord  pludselig  kan  få  en 
ny  og  forandret  betydning  - ikke  af  sig  selv,  for  det  er 
aktiveret  af  prædikant  og  kirkegænger  i situationen,  men 
det  kan  ikke  styres  eller  planlægges  af  aktørerne.  De  kan 
kun  indlade  sig  på  eller  overgive  sig  til  det  tredje  rum  (s. 

143). 

At  prædike  er  altså  ikke  en  aktivitet,  hvis  resultat  og  virkning  lig- 
ger fast,  når  sidste  punktum  er  sat  i manuskriptet.  At  prædike  er  en 
levende  virksomhed.  Noget,  der  sker  og  som  ingen  på  forhånd  ved, 
hvor  ender. 

Alle  prædikanter  kender  formodentlig  til  at  blive  misforstået  på 
godt  og  ondt.  På  godt,  når  nogen  får  en  hel  masse  ud  af  en  prædiken, 
man  selv  synes  var  lidt  tynd.  På  ondt,  når  en  velforberedt  og  velholdt 
prædiken  overrasker  negativt,  fordi  den  enten  slet  ikke  gør  indtryk 
på  tilhørerne,  eller  fordi  man  efterfølgende  bliver  kritiseret  eller  be- 
skyldt for  noget,  man  ikke  har  sagt. 

Det  betydningsfulde  og  befriende  ved  Marianne  Gaardens  under- 
søgelse er,  at  det  nu  er  blevet  dokumenteret,  at  den  slags  "misforstå- 
elser” snarere  er  reglen  end  undtagelsen.  Det  hører  simpelthen  med 
til  prædikensituationen,  at  præstens  prædiken  forstås  anderledes,  end 
den  var  ment.  Præsten  har  ikke  nødvendigvis  holdt  en  dårlig  prædi- 
ken, fordi  kirkegængerne  forstår  den  på  hver  sin  måde  og  helt  ander- 
ledes end  præsten.  Og  kirkegængerne  har  ikke  gjort  noget  forkert 
ved  at  give  tankerne  frit  løb  undervejs.  Sådan  er  vilkårene  simpelt- 
hen. Som  jeg  skrev  ovenfor:  der  er  andet  og  mere  på  spil  i prædiken- 
situationen, end  hvad  præsten  siger  fra  prædikestolen.  Det  viser  Ma- 
rianne Gaardens  undersøgelse  med  al  tydelighed. 

Marianne  Gaardens  ambitioner  med  bogen  stopper  ikke  med  hen- 
des dokumentation  af  prædikenens  uforudsigelighed.  I forlængelse 
af  sin  interviewundersøgelse  ønsker  hun  også  at  diskutere  forholdet 
mellem  empiri  og  teologi.  For  nogle  teologer  rokker  det  ved  teolo- 
giens  "proprium”  (fagets  særegenhed)  at  benytte  sig  af  de  "empiri- 
ske socialvidenskabers  moderne  metoder  [i  dette  tilfælde  en  spørge- 
undersøgelse] i den  praktiske  teologi”,  fortæller  hun  (s.  28).  Ud- 
gangspunktet for  denne  (gammeldags)  teologi  er  ifølge  Marianne 
Gaarden,  "at  der  findes  en  transcendent  virkelighed,  der  er  uaf- 
hængig af  vores  immanente  og  begrænsende  forståelse  af  denne  vir- 
kelighed”, og  at  "Guds  virkelighed  er  uafhængig  af  vores  forståelse 
og  tale  herom”  (smst.).  Heroverfor  taler  Marianne  Gaarden  selv 
(mere  på  nutidens  præmisser,  kan  man  forstå)  for,  "at  sandheden  - 
også  den  teologiske  - kun  [er]  givet  os  på  fortolkningens  vilkår”  (s. 
29),  og  at  enhver  transcendenserfaring  "går  via  immanensen”  (s.  33). 

For  mig  at  se  lykkes  det  ikke  rigtig  for  Marianne  Gaarden  at  få 
disse  videnskabsteoretiske  eller  fundamentalteologiske  overvejelser 
til  at  hænge  sammen  med  resten  af  bogen.  Og  spørgsmålet  er  da 
også,  om  problemstillingen  (empiri/teologi)  overhovedet  er  nødven- 
dig at  indføre  i en  bog,  som,  når  alt  kommer  til  alt,  mere  handler  om 
retorik  end  om  teologi?  Altså  om  hvordan  en  tale  (her  en  prædiken) 
virker. 

Denne  kritik  skal  dog  ikke  stå  i vejen  for  en  ubetinget  anbefaling 
af  Marianne  Gaardens  Prædikenen  som  det  tredje  rum  til  alle,  som 
har  (eller  regner  med  at  skulle  gøre  sig)  erfaringer  med  det  at  præ- 
dike. Det  er  et  udfordrende  håndværk.  Og  som  Marianne  Gaarden 
dokumenterer  det,  er  det  herligt  uforudsigeligt,  hvad  der  kommer  ud 
af  det  i den  konkrete  situation. 

